નાયબ મુખ્યપ્રધાન નીતિન પટેલે જણાવ્યું હતું કે ખેડૂતો ડીઝલનો વપરાશ કરે છે. એસટી, એએમટીએસ અને શહેરી બસની સેવામાં પણ ડીઝલ વપરાય છે. લાખો પરિવારોને ધ્યાનમાં રાખી ગુજરાત સરકારે આ ઘટાડો કર્યો છે. જો પેટ્રોલ-ડીઝલના ભાવમાં ઘટાડો ન થયો હોત તો શક્ય છે કે એસટી અને અન્ય સંસ્થાઓમાં ભાડું વધારવું પડ્યું હોત. રાજ્ય સરકારની આવક પેટ્રોલ-ડીઝલ પર છે. રાજ્યના કર્મચારીઓનાં પગાર-ભથ્થાં અને વિકાસનાં કામો આ આવકમાંથી કરવામાં આવે છે. ઉદ્યોગો માટે પણ સરકારે ગેસમાં ઘટાડો કર્યો છે. વધુમાં તેમણે જણાવ્યું હતું કે અન્ય રાજ્યની હજારો ટ્રક ગુજરાતમાં આવે છે. ગુજરાતમાંથી ડીઝલ ભરાવશે માટે ટેક્સ ઘટાડવા છતાં વધુ ડીઝલના વેચાણમાં આવક સરભર થઈ શકશે. કેન્દ્ર સરકારની ભલામણ બાદ આખા દેશમાં ગુજરાત પ્રથમ રાજ્ય છે, જેણે ટેક્સમાં ઘટાડો કર્યો છે. કિંમત વધે તેમ રાજ્યની આવક વધતી હતી છતાં કેન્દ્ર પ્રમાણે ઘટાડો રાજ્ય સરકારે આપ્યો છે. સરકારે દિવાળીની ભેટ ગુજરાતની પ્રજાને આપી છે.